LATVIJAS REPUBLIKAS MINISTRU KABINETS

2017.gada\_\_ \_\_\_\_\_\_\_ Noteikumi Nr.

Rīgā (prot. Nr. .§)

**Braukšanas maksas atvieglojumu noteikumi**

*Izdoti saskaņā ar* [*Sabiedriskā transporta   
pakalpojumu likuma*](https://likumi.lv/ta/id/159858-sabiedriska-transporta-pakalpojumu-likums)[*14.panta*](https://likumi.lv/ta/id/159858-sabiedriska-transporta-pakalpojumu-likums#p14) *otro daļu*

1. Noteikumi nosaka pasažieru kategorijas, kuras ir tiesīgas izmantot braukšanas maksas atvieglojumus maršrutu tīkla maršrutos, kā arī šo atvieglojumu izmantošanas kārtību un apmēru.

2. Pasažierus, kuri šajos noteikumos noteiktajā kārtībā ir tiesīgi izmantot braukšanas maksas atvieglojumus, iedala šādās kategorijās (sociālais statuss):

2.1. bērni, kas saskaņā ar Vispārējās izglītības likumu nav uzsākuši pamatizglītības apguvi (turpmāk - pirmsskolas vecuma bērni);

2.2. personas ar I vai II invaliditātes grupu, personas līdz 18 gadu vecumam ar invaliditāti un persona, kas pavada personu ar I invaliditātes grupu vai personu līdz 18 gadu vecumam ar invaliditāti;

2.3. bāreņi un bez vecāku gādības palikuši bērni, kuri atrodas audžuģimenēs, aizbildnībā, bērnu aprūpes institūcijās vai mācās vispārējās un profesionālajās izglītības iestādēs, kā arī augstskolās un koledžās līdz 24 gadu vecuma sasniegšanai;

2.4. politiski represētās personas un nacionālās pretošanās kustības dalībnieki;

2.5. ārpus pilsētas teritorijas dzīvojošie vispārējās pamatizglītības iestādēs (1. – 9. klase) izglītojamie;

2.6. ārpus pilsētas teritorijas dzīvojošie vispārējās vidējās izglītības iestādēs (klātienes 10. – 12. klase) izglītojamie;

2.7. daudzbērnu ģimenes locekļi, kas izmanto valsts īstenoto atbalsta programmu “Latvijas Goda ģimenes apliecība “3+ Ģimenes karte.

3. Pārvadātāja zaudējumus, kas radušies, pārvadājot šo noteikumu [2. punktā](https://likumi.lv/ta/id/195934-noteikumi-par-pasazieru-kategorijam-kuras-ir-tiesigas-izmantot-brauksanas-maksas-atvieglojumus-marsrutu-tikla-marsrutos#p2) minēto kategoriju pasažierus, kompensē sabiedriskā transporta nozari reglamentējošajos normatīvajos aktos noteiktajā kārtībā un apmērā.

4. Pirmsskolas vecuma bērniem ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutā.

5. Personām ar I vai II invaliditātes grupu un personām līdz 18 gadu vecumam ar invaliditāti, uzrādot invaliditātes apliecību, kā arī personai, kas pavada personu ar I invaliditātes grupu vai personu līdz 18 gadu vecumam ar invaliditāti, ir tiesības bez maksas izmantot sabiedrisko transportlīdzekli, kas pārvadā pasažierus pilsētas nozīmes un reģionālās nozīmes maršrutā.

6. Bērniem bāreņiem un bez vecāku gādības palikušiem bērniem, kuri atrodas audžuģimenēs, aizbildnībā, bērnu aprūpes institūcijās vai mācās vispārējās vai profesionālās izglītības iestādēs, uzrādot apliecību sociālo garantiju nodrošināšanai, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutā.

7. Politiski represētām personām, uzrādot politiski represētās personas apliecību, un nacionālās pretošanās kustības dalībniekiem, uzrādot nacionālās pretošanās kustības dalībnieka apliecību, ir tiesības bez maksas izmantot sabiedrisko transportlīdzekli, kas pārvadā pasažierus reģionālās nozīmes maršrutā.

8. Daudzbērnu ģimenes locekļiem, uzrādot personu apliecinošu dokumentu un Latvijas Goda ģimenes apliecību “3+ Ģimenes karte”, ir tiesības saņemt braukšanas maksas atvieglojumus 25% apmērā no biļetes cenas, izmantojot sabiedrisko transportlīdzekli, kas pārvadā pasažierus reģionālās nozīmes maršrutā. Šo braukšanas maksas atvieglojumu nepiemēro gadījumos, kad tiek iegādāta abonementa biļete.

9. Ārpus pilsētas teritorijas dzīvojošajiem vispārējās pamatizglītības iestādēs (1. – 9. klase) izglītojamiem ir tiesības saņemt kompensāciju 100 % apmērā par braukšanas izdevumiem, kas saistīti ar braucienu mācību gada laikā no dzīvesvietas līdz izglītības iestādei un atpakaļ attiecīgās novada pašvaldības administratīvajā teritorijā, ja izmanto sabiedrisko transportlīdzekli, kas pārvadā pasažierus pilsētas un reģionālās nozīmes maršrutos.

10. Ārpus pilsētas teritorijas dzīvojošajiem vispārējās vidējās izglītības iestādēs (klātienes 10. – 12. klase) izglītojamiem ir tiesības saņemt kompensāciju 50 % apmērā par braukšanas izdevumiem, kas saistīti ar braucienu mācību gada laikā no dzīvesvietas līdz izglītības iestādei un atpakaļ attiecīgās novada pašvaldības administratīvajā teritorijā, ja izmanto sabiedrisko transportlīdzekli, kas pārvadā pasažierus nozīmes pilsētas un reģionālās nozīmes maršrutos.

11. Ja novada pašvaldības administratīvajā teritorijā nav vispārējās pamat­izglītības iestādes (1. – 9. klase) vai vispārējās vidējās izglītības iestādes (klātienes 10. – 12. klase), ārpus pilsētas teritorijas dzīvojošajiem šo izglītības iestāžu izglītojamiem ir tiesības saņemt kompensāciju 50 % apmērā par braukšanas izdevumiem, kas saistīti ar braucienu mācību gada laikā no dzīvesvietas līdz izglītības iestādei un atpakaļ, kura atrodas cita novada vai republikas pilsētas pašvaldības administratīvajā teritorijā, ja izmanto sabiedrisko transportlīdzekli, kas pārvadā pasažierus pilsētas nozīmes un reģionālās nozīmes maršrutos.

12.Šo noteikumu 2.7. apakšpunktā minētās kategorijas pasažieri biļeti iegādājas par maksu 75% apmērā no biļetes pilnas cenas.

13. Šo noteikumu [9.](https://likumi.lv/ta/id/195934-noteikumi-par-pasazieru-kategorijam-kuras-ir-tiesigas-izmantot-brauksanas-maksas-atvieglojumus-marsrutu-tikla-marsrutos#p9)un [10.punktā](https://likumi.lv/ta/id/195934-noteikumi-par-pasazieru-kategorijam-kuras-ir-tiesigas-izmantot-brauksanas-maksas-atvieglojumus-marsrutu-tikla-marsrutos#p10) minēto kategoriju pasažieri biļeti iegādājas par pilnu maksu un braukšanas izdevumus viņiem pašvaldības noteiktajā kārtībā sedz no attiecīgās pašvaldības budžeta.

14. Šo noteikumu [11. punktā](https://likumi.lv/ta/id/195934-noteikumi-par-pasazieru-kategorijam-kuras-ir-tiesigas-izmantot-brauksanas-maksas-atvieglojumus-marsrutu-tikla-marsrutos#p11) minēto kategoriju pasažieri biļeti iegādājas par pilnu maksu un braukšanas izdevumus viņiem pašvaldības noteiktajā kārtībā sedz no attiecīgās pašvaldības budžeta vai saskaņā ar normatīvajiem aktiem par pašvaldību savstarpējo norēķinu kārtību.

15. Ne vēlāk kā līdz 2019. gada 31. decembrim Satiksmes ministrija (Autotransporta direkcija) nosaka šo noteikumu 2. punktā minēto kategoriju pasažieru elektroniskās identifikācijas risinājumu un identifikācijas līdzekli reģionālās nozīmes maršrutu sabiedriskajos transportlīdzekļos, kas tiek ieviests ne vēlāk kā līdz 2021. gada 1. janvārim.

16. Līdz 2020. gada 31. decembrim šo noteikumu 2. punktā minēto kategoriju pasažieru identifikācija un uzskaite tiek veikta, izmantojot personas attiecīgo statusu apliecinošu dokumentu un pārvadātāja ieviestu nodokļu un citu maksājumu reģistrēšanas elektronisko ierīci vai iekārtu, kas nodrošina attiecīgas biļetes izdruku.

17. Republikas pilsētu pašvaldībām, kas pilsētas nozīmes maršrutos nenodrošina pasažieru ar braukšanas maksas atvieglojumiem elektronisku braucienu uzskaiti, noteikt pārejas periodu attiecīgas sistēmas ieviešanai ne vēlāk kā līdz 2020. gada 31. decembrim.

18. Atzīt par spēku zaudējušiem Ministru kabineta 2015. gada 31. marta noteikumus Nr.153 “[Noteikumi par pasažieru kategorijām, kam ir tiesības izmantot braukšanas maksas atvieglojumus maršrutu tīkla maršrutos](https://likumi.lv/ta/id/194402-noteikumi-par-pasazieru-kategorijam-kam-ir-tiesibas-izmantot-brauksanas-maksas-atvieglojumus-marsrutu-tikla-marsrutos)”.

19. Noteikumi stājas spēkā 2017. gada 1. jūlijā.

Ministru prezidents M.Kučinskis

Satiksmes ministrs U.Augulis

Iesniedzējs: Satiksmes ministrs U.Augulis

Vīza:

Valsts sekretārs K.Ozoliņš

08.06.2017.

852

D.Ziemele-Adricka, 67028036

[dana.ziemele-adricka@sam.gov.lv](mailto:dana.ziemele-adricka@sam.gov.lv)

I.Brice, 67502866

[ilze.brice@atd.lv](mailto:ilze.brice@atd.lv)